open-index/open-wikipedia-markdown huggingface dataset:
לואיס טאן

**לואיס סינגווה טאן** (באנגלית: **Lewis Singwah Tan**; נולד ב-4 בפברואר 1987) הוא שחקן, דוגמן ואמן לחימה אנגלי. הוא ידוע בתפקידיו בסדרות הטלוויזיה "אדמת הפקר" (2018–2019) ו"המתנקשים" (2019) וממשחקו בתור שאטרסטאר בסרט הקולנוע "דדפול 2" משנת 2018.

## ביוגרפיה
לואיס סינגווה טאן נולד בסלפורד, אנגליה וגדל בעיקר בלוס אנג'לס, חי גם בצרפת, תאילנד, ספרד וסין. טאן מזדהה כחצי אסייתי, חצי בריטי. אביו, פיליפ טאן, הוא אמן לחימה, שחקן ומדריך פעלולנים ממוצא סיני מסינגפור. אמו ג'ואן היא בריטית ודוגמנית אופנה בדימוס מבריטניה. משפחתו עברה ללוס אנג'לס כשאביו נשכר כרכז לחימה בסרטו של טים ברטון, "באטמן", משנת 1989. הוא הבכור מבין ארבעה אחים. אחיו הצעיר, סם טאן, הוא גם שחקן. אחיו הצעיר, אוון טאן, הוא צלם שבסיסו בלוס אנג'לס. אביו של טאן אימן אותו באמנויות לחימה מגיל צעיר. הוא החל לשחק בתיאטרון כנער צעיר ושיחק בהצגות רבות. הוא למד אומנויות הבמה אצל המורה למשחק ג'ון קירבי.

## קריירה
טאן למד בהדרכתו של המורה למשחק ג'ון קירבי, ושיחק במחזות של טנסי ויליאמס ועד ג'ון פטריק שאנלי. טאן מבצע את הפעלולים שלו, באמצעות סגנונות מרובים כמו אגרוף תאילנדי, קונג פו, ג'ו ג'יטסו וסיוף.

טאן הופיע בתפקידי משנה קטנים בסרטים כמו "הנגאובר 3: חוזרים לווגאס" ו"המטרה: הבית הלבן". הוא שיחק בסדרות טלוויזיה כמו "", "הוואי חמש-אפס", ו"24".

בשנת 2016 לוהק טאן לתפקיד חוזר בעונה הראשונה של סדרת הטלוויזיה של נטפליקס "איירון פיסט". הוא כיכב בתפקיד ג'ואו צ'נג. באותה שנה לוהק טאן לסרט הפעולה "מאורת הגנבים" בכיכובו של ג'רארד באטלר.

טאן כיכב כגאיוס צ'או בעונה השלישית של סדרת הטלוויזיה "אדמת הפקר".

בשנת 2018, טאן כיכב בתור שאטרסטאר בסרט גיבורי העל "דדפול 2". באותה שנה פורסם כי טאן לוהק לתפקיד הקבוע בסדרה של לו שין לי בסדרת דרמת הפשע של נטפליקס, "Wu Assassins".

באוגוסט 2019 לוהק טאן לסרט "מורטל קומבט" בתפקיד קול יאנג. הסרט יצא לאקרנים ב־16 באפריל 2021.

בשנת 2022 שיחק בעונה השנייה של סדרת הטלוויזיה "צל ועצם" המבוססת על ספריה של לי ברדוגו.

בשנת 2024 שיחק בסרט דדפול & וולברין.

## פילמוגרפיה
### קולנוע

### טלוויזיה

## קישורים חיצוניים

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:שחקני קולנוע וטלוויזיה אנגלים
קטגוריה:דוגמנים אנגלים
קטגוריה:אמריקאים ממוצא סיני
קטגוריה:אמריקאים ממוצא אנגלי
קטגוריה:אמריקאים שנולדו ב-1987
מוריץ פון שווינד

**מוריץ פון שווינד** (בגרמנית: **Moritz von Schwind**; 21 בינואר 1804 – 8 בפברואר 1871) היה צייר אוסטרי, יליד וינה. הוא שאב השראה מפולקלור ושירי העם. שווינד נפטר בבוואריה, ונקבר באלטר סודריפהוף במינכן.

## חיים וקריירה
הוריו היו פרנץ אדלר פון שווינד (1752–1818) ואשתו פרנציסקה פון הולצמייסטר (1771–1842), שהייתה מהאצולה האוסטרית מאז 1799. אביו הגיע מבוהמיה, היה מזכיר בחצר המלוכה והוכתר לאבירות בשנת 1792. למוריץ פון שווינד היו חמישה אחים.

מוריץ פון שווינד חי כנער מאושר וחסר דאגות בווינה. בין חבריו היה המלחין שוברט, שחלק משיריו הוא אייר.

בשנת 1828, בעצתו של פטר קורנליוס, עבר למינכן, שנתן לו משימה לצייר את חדר הספרייה של המלכה הבווארית בסצנות משירתו של לודוויג טיק. לאחר נסיעה באיטליה בשנת 1835, הוא יצר עיצובים עבור בית המגורים במינכן וטירת הוהנשוואנגאו - המבוססים על סצנות מחייו של קרל הגדול. עבודות נוספות מסקסוניה ובאדן הגיעו לאחר מכן.

## קרלסרוהה ופרנקפורט
בשנים 1840–1844 מוריץ פון שווינד התגורר ועבד בקרלסרוהה. כאן פגש את אשתו לואיזה זאקס, בתו של רב-סרן. בתמונה הידועה שלו "ירח הדבש", מזהים אותה. בקרלסרוהה הוא יצר שמונה מדליונים עגולים לחדר הישיבות של בית המלוכה ושם עיטר גם בציורי קיר את גרמי המדרגות ואת אולמות קומת הקרקע.

בשנת 1844 הוא גר בפרנקפורט, שם יצר כמה מתמונות הציור הטובות ביותר שלו, בעיקר "תחרות הזמרים" בורטבורג (1846), וכן עיצובים לחגיגת גתה. היו לו גם איורי ספרים רבים.

בשנת 1847 חזר שווינד למינכן לאחר שהתמנה לפרופסור באקדמיה. שמונה שנים מאוחר יותר התהילה שלו הייתה בשיאה עם השלמת הציורים בטירת ורטבורג עם תמונות קיר הממחישות את "תחרות הזמרים" ואת ההיסטוריה של הנסיכה אליזבת מהונגריה.

הקומפוזיציות זכו לשבחים רבים, ונערך פסטיבל מוזיקלי מפואר לכבודם, שווינד עצמו היה אחד הכנרים. במינכן עבד גם בכמה כנסיות, במיוחד על המזבח והחלונות של כנסיית גבירתנו.

המחזור הבוגר במיוחד שלו, מסיפורי האגדות של האחים גרים הופק בשנת 1857.

באותה שנה ביקר באנגליה כדי לדווח רשמית למלך לודוויג על אוצרות האמנות במנצ'סטר. הוא עיצב חלק מחלונות הכנסייה והצטרף לחברו הוותיק שנור בעיצוב הזכוכית הצבועה בקתדרלת גלאזגו.

בשנת 1866/67 הוא עבד על ציורים באופרה הממלכתית החדשה בווינה. כאן צייר ציורי קיר המתארים סצנות מ"חליל הקסם "של מוצרט, ובמבואה יש ציורי קיר מיצירות של מלחינים אחרים.

## גלריה

קובץ:Moritz von Schwind - Early Morning - WGA21075.jpg
קובץ:Moritz von Schwind - Eine Symphonie.jpg
קובץ:Moritz von Schwind - Gnomen am Zeh der Bavaria - G 3505 - Lenbachhaus.jpg
קובץ:Moritz von Schwind - Kaiser Maximilian I. in der Martinswand - 2125 - Kunsthistorisches Museum.jpg
קובץ:Moritz von Schwind, Erlkönig.jpg
קובץ:Moritz von Schwind - Abigail vor David - 13363 - Bavarian State Painting Collections.jpg
קובץ:Schwind Der Besuch 1860.jpg
קובץ:Moritz von Schwind 002.jpg


## קישורים חיצוניים

* 
* 

## הערות שוליים

קטגוריה:ציירים אוסטרים
קטגוריה:אוסטרים שנולדו ב-1804
קטגוריה:נפטרים ב-1871
ויטולד זכרביץ'

**ויטולד זכרביץ**' (בפולנית: **Witold Zacharewicz**; 26 באוגוסט 1914 – 16 בפברואר 1943) היה שחקן קולנוע פולני שהיה ידוע בשנות ה-30 של המאה ה-20. במהלך הכיבוש הגרמני של פולין הוא נעצר ונרצח במחנה ההשמדה אושוויץ בגיל 28.

## ביוגרפיה
ממוזער|ויטולד זכרביץ' צולם במחנה הריכוז אושוויץ, אסיר מס'. 76174
בשנת 1938 קיבל ויטולד זכרביץ' הצעה לחתום על עסקה עם אולפני יונייטד ארטיסטס. זכרביץ' שלט בכמה שפות כולל אנגלית, צרפתית וגרמנית. באותה תקופה הוא כיכב בסרטו האחרון "Gehenna" וניסה לדחות את שירותו הצבאי כדי שיוכל להגיע להוליווד. אף אחת מתוכניותיו לפתוח בקריירה קולנועית בארצות הברית לא התרחשה וב-1 בספטמבר 1938 הוא התגייס לצבא הפולני.

ב־1 באוקטובר 1942 נעצר זכרביץ' על ידי הגסטפו, בגין סיוע ליהודים. עם 10 אנשים נוספים, כולל אמו, היה השחקן מעורב בהפקת מסמכים מזויפים ליהודים המסתתרים בוורשה. בנובמבר 1942 גורש השחקן למחנה אושוויץ-בירקנאו, שם נרצח ב־16 בפברואר 1943. ישנם שני דיווחים על מותו, האחד קובע כי הוא נרצח בזריקת פנול ללב (על פי שני עדי ראייה) או שאולי הוצא להורג (כטענת שאר האסירים).

## פילמוגרפיה

* Pod Twoją obronę – 1933
* Młody Las – 1934
* Granny Had No Worries – 1935
* Kochaj tylko mnie – 1935
* Róża – 1936
* Barbara Radziwillówna – 1936
* Znachor – 1937
* Halka – 1937
* Profesor Wilczur – 1938
* Kościuszko pod Racławicami – 1938
* Gehenna – 1938
* Second Youth – 1938


## ביבליוגרפיה

* Skaff, Sheila. **The Law of the Looking Glass: Cinema in Poland, 1896-1939.** Ohio University Press, 2008.


## קישורים חיצוניים

## הערות שוליים

קטגוריה:נספים במחנה ההשמדה אושוויץ
קטגוריה:מצילים בשואה: פולין
קטגוריה:שחקני קולנוע וטלוויזיה פולנים
קטגוריה:שחקנים שנספו בשואה
קטגוריה:פולנים שנהרגו במלחמת העולם השנייה
קטגוריה:פולנים שנולדו ב-1914
קטגוריה:פולנים שנפטרו ב-1943
יחסי איטליה–תוניסיה

[250px|ממוזער|[נשיא תוניסיה אל-באג'י א-סבסי (מימין) נפגש עם ראש ממשלת איטליה פאולו ג'נטילוני בשולי פסגת G7 בטאורמינה שבאיטליה, 2017]]
**יחסי איטליה-תוניסיה** הם יחסי החוץ בין הרפובליקה האיטלקית לרפובליקה של תוניסיה.

## סקירה כללית
שתי המדינות כוננו יחסים דיפלומטיים בשנת 1957.

שתי המדינות חברות מלאות באיחוד מדינות הים התיכון. הייתה קהילה איטלקית חשובה שהתגוררה בתוניסיה לפני עצמאותה. יש קהילה תוניסאית המתגוררת באיטליה.

במגפת הקורונה באיטליה, תוניסיה הייתה אחת המדינות הבודדות ששלחו רופאים צבאיים לאיטליה.

## נציגויות דיפלומטיות
* איטליה מחזיקה בתוניסיה שגרירות בתוניס ושלוש קונסוליות כבוד בביזרטה, ספקס וסוסה.
* תוניסיה מחזיקה באיטליה שגרירות ברומא, קונסוליה כללית בפלרמו, 3 קונסוליות בג'נובה, מילאנו ונאפולי ושתי קונסוליות כבוד (בבארי ובנוברה).

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
אנה שטיינר-קניטל

**אנה שטיינר-קניטל** (בגרמנית: **Anna Stainer-Knittel**; 28 ביולי 1841 – 28 בפברואר 1915) הייתה ציירת פורטרטים וציירת פרחים אוסטרית.

## ביוגרפיה
אביה היה יצרן נשק שעודד את כישרונותיה ושאיפותיה של בתו. הפסל, יוזף אלואה קניטל, היה דוד שלה והצייר, יוזף אנטון קוך, היה דודו הגדול.

היא החלה את לימודיה בשנת 1859 באקדמיה לאמנויות יפות במינכן, אך היא לא הורשתה ללמוד בבית הספר הראשי משום שהייתה אישה. היא נאלצה לחזור הביתה בשנת 1864 בגלל מחסור בכספים. בתקופה זו היא ציירה דיוקנאות רבים של אנשי המשפחה והנוף בסביבה. בהמשך עברה לאינסברוק והצליחה לפרנס את עצמה כציירת פורטרטים. בשנת 1867, בניגוד לרצון הוריה, נישאה לקרמיקאי בשם אנגלברט שטיינר. במהלך שהותם יחד, היא יצרה עיצובים פרחוניים רבים עבור כוסותיו וצלחותיו.

משנת 1868 עד 1871 נולדו להם שלושה ילדים; שני בנים ובת. בשנת 1873 היא פתחה בית ספר לציור לנשים, אותו הפעילה כמעט עד מותה. בין תלמידיה היו מריה טיליפול-קיסטלר (1884–1963) ווילהלמינה רדליך (1869–1954).

## דמות ספרותית
בגיל שבע עשרה התנדבה אנה לרדת במורד קיר סלע כדי להסיר קן נשר. במאה ה-19 זה היה נוהג מקובל למנוע מנשרים לתקוף את עדרי הצאן המקומיים. בשנה שקדמה לה, ניסיון דומה כמעט הסתיים בטרגדיה של המטפסים, כך שלא ניתן היה למצוא מתנדבים אחרים. היא הצליחה לתפוס את הנשר, להכניס אותו לתרמיל שלה ולעלות חזרה בשלום, אם כי מאוחר יותר נאמר כי היא הותקפה על ידי נשר מבוגר במהלך הטיפוס.

בשנת 1863 תואר אירוע זה על ידי לודוויג סטאוב בסיפור ובשנת 1873, הוא תואר ברומן מאת וילהלהמין פון הילרן בשם Die Geier-Wally ("נערת הנשרים") הסופרת התוודעה לאנה ולבעלה באינסברוק והחליטה לספר את סיפורה בסגנון דרמטי, שייקספירי. היא מכנה את הגיבורה שלה וואלי, וממחיזה את הקונפליקטים שלה עם אביה ויוצר מעין מסכת פמיניסטית.

בשנת 1892 הותאם הסיפור לאופרה: לה וואלי מאת אלפרדו קטלאני. הוא צולם גם מספר רב של פעמים לקולנוע.

## גלריה

קובץ:Anna Stainer-Knittel - Selbstbildnis in Lechtaler Tracht.jpg
קובץ:SKnittel-Boy.jpg
קובץ:SKnittel-Geier.jpg
קובץ:20140707 Radkersburg - Bottles - glass-ceramic (Gombocz collection) - H3811.jpg


## קישורים חיצוניים

## הערות שוליים

קטגוריה:ציירות אוסטריות
קטגוריה:ילידות 1841
קטגוריה:נפטרות ב-1915
Issues (אלבום של קורן)

**Issues** (בתרגום חופשי: **נושאים**) הוא האלבום הרביעי של להקת הנו-מטאל קורן. האלבום יצא לאור בשנת 1999, שנה לאחר אלבומם Follow the Leader.
## הפקה
האלבום הוא אחד המצליחים ביותר של קורן, עם מכירות של 575,000 עותקים בששת הימים הראשונים ליציאתו ודורג במקום הראשון במצעד המכירות השבועיות האמריקאי. לפי MRC Data, האלבום מכר לפחות 3,047,076 עותקים רק בארצות הברית.

הסגנון ב-Issues שונה לחלוטין והזכיר יותר את אלבומה הראשון של הלהקה. הראפ וההיפ הופ נעלמו, ושירתו של ג'ונתן דייוויס חזרה להיות טעונה ברגש. כמו כן האלבום הכיל בתוכו אווירה קודרת.

לאחר שחרורו של האלבום, יצאה הלהקה לסיבוב ההופעות המצליח ביותר שלה – "Sick And Twisted Tour". לרוע המזל, מתופף הלהקה דייוויד סילבריה נפצע בשורש כף היד, והלהקה נאלצה לבטל חלק מהופעותיה. כתוצאה מכך, מתופף להקת פיית' נו מור, מייק בורדין, החליף את סילבריה עד שהחלים.

באמצע שנת 2000 יצאה הלהקה להפסקה זמנית אחרי 7 שנים רצופות של פעילות. בתחילת שנת 2002 חזרה הלהקה להופיע.

## רשימת שירים
# Dead – 1:12
# Falling Away from Me – 4:30 (יצא גם כסינגל)
# Trash – 3:27
# 4U – 1:42
# Beg for Me – 3:53
# Make Me Bad – 3:55 (יצא גם כסינגל)
# It’s Gonna Go Away – 1:30
# Wake Up – 4:07
# Am I Going Crazy? – 1:02
# Hey Daddy – 3:44
# Somebody Someone – 3:47 (יצא גם כסינגל)
# No Way – 4:08
# Let’s Get This Party Started – 3:41
# Wish You Could Be Me – 1:07
# Counting – 3:38
# Dirty – 7:50 (השיר נגמר ב-3:43 ואחר כך יש 4 דקות ו-7 שניות של רעש סטטי)

## קישורים חיצוניים

## הערות שוליים

קטגוריה:אלבומי חברת אפיק רקורדס
קטגוריה:אלבומי קורן
קטגוריה:אלבומים שהגיעו למקום הראשון במצעד האלבומים האוסטרלי
2020 בכף ורדה

אירועים בשנת **2020 ב[[כף ורדה]]**.

## בעלי תפקידים
* נשיא: ז'ורז'ה קרלוש פונסקה
* ראש ממשלה: אוליסש קורייה א סילבה

## אירועים
מתמשך – מגפת הקורונה בכף ורדה:
* 20 במרץ – גילוי מקרה ראשון של קורונה במדינה.
* 28 במרץ – במדינה הוכרז מצב חירום.
* 31 במרץ – מקרה מוות ראשון כתוצאה מקורונה במדינה.
* 25 באוקטובר – נערכו בחירות לשלטון המקומי.
* 31 בדצמבר – מספר המאומתים הגיע ל-10,761, מהם 105 נפטרו (0.98% מתוך כלל המאומתים).

## קישורים חיצוניים

## הערות שוליים

כף ורדה
2020
כף ורדה
צחיח אבן ח'וזיימה

**צחיח אבן ח'וזיימה** (בערבית: **صحيح ابن خزيمة**) הוא אוסף של חדית' שאוגד ונערך על ידי האימאם אבן ח'וזיימה . הספר נחשב לאחד הספרים המאומתים ביותר בתחום החדית' עבור המוסלמים הסונים.

## ראו גם
* צחיח אל-בוח'ארי
* צחיח מוסלם
* סונן אבו דאוד

## הערות שוליים

קטגוריה:חדית'
קטגוריה:ספרים בערבית
אופל 5/12 PS

**אופל 5/12 PS** (בגרמנית: **Opel 5/12 PS**, קרוי גם: **Puppchen**) היא מכונית סלון בתצורות: דגם סגור, דגם לנדולט ודגם קבריולה, מתוצרת יצרנית הרכב הגרמנית **[[אופל (יצרן רכב)|אופל]]** (בגרמנית: **Adam Opel AG**) אשר יוצרה בין השנים 1911–1920.

## "אופל 5/12 PS"
* סגנון גוף עיקרי: "Phaeton"  (גוף רכב פתוח), סגנונות גוף נוספים: "Torpedo" , סדאן-לימוזינה וקבריולה.
* מנועים: מנוע בעירה פנימית, 1 צילינדרים, מחזור ארבע פעימות (מנוע מסוג "Otto engine" ). בארבע הסדרות של מנועי ארבע הפעימות, הורכבו מנועי שורות עם גל ארכובות אלומיניום ושסתומים צמודי צד.
* מערכת היגוי: מימין.
* קיבולת מכל דלק: 35 ליטר.
* מחיר היחידה בשנת 1911 נע בין 4,000–5,200 גולדמרק.

## סדרות / דגמים
* "5/12 PS (1911)" – בסדרה הורכב מנוע 1.2 ליטר.
* "5/12 PS (1912-1914)" – בסדרה הורכב מנוע 1.3 ליטר.
* "5/12 (5/14) PS (1914)" – בדגם הורכב מנוע 1.4 ליטר, דגם זה היה זמין כארבעה מושבים עליונים פתוחים. גרסה זו של הדגם זכתה לכינוי "בובה קטנה" ("little doll").
* "5/12 (5/14) PS (1916-1920)" - בסדרה הורכב מנוע 1.5 ליטר, בתצורות של 2–4 מושבים.

## גלריה

קובץ:1912 Opel 5-12 PS "Huxel" IMG 3131 - Flickr - nemor2.jpg | "אופל 5/12 PS", שנת 1912
קובץ:1912 Opel 5-12 PS "Huxel" IMG 3137 - Flickr - nemor2.jpg | "אופל 5/12 PS", שנת 1912
קובץ:1912 Opel 5-12 PS "Huxel" IMG 3130 - Flickr - nemor2.jpg | "אופל 5/12 PS", שנת 1912
קובץ:1912 Opel 5-12 PS "Huxel" IMG 3136 - Flickr - nemor2.jpg | "אופל 5/12 PS", שנת 1912 - מבט לתא הנהג
קובץ: 1912 Opel 5-12 PS "Huxel" IMG 3134 - Flickr - nemor2.jpg| "אופל 5/12 PS" - מבט לדוושות: מימין: דוושת גז (דוושת האצה), באמצע: דוושת בלם, משמאל: דוושת קלאץ'


## ראו גם
* אופל (יצרן רכב)
* אופל פטנט מוטור ווגן לוטסמן
* אופל 4/8 PS
* אופל 10/30 PS

## קישורים חיצוניים

## הערות שוליים

קטגוריה:מכוניות סלון
קטגוריה:מכוניות קבריולה
קטגוריה:מכוניות לנדולט
קטגוריה:דגמי מכוניות שהושקו ב-1911
5/12 PS
קטגוריה:כלי רכב גרמניים
Foals

**Foals** היא להקת רוק מאנגליה, אוקספורד, שהוקמה בשנת 2005. ההרכב הנוכחי של הלהקה מורכב מהסולן הראשי והגיטריסט הראשי יאניס פיליפקיס, המתופף ג'ק בוואן, הגיטריסט ג'ימי סמית' והקלידן אדווין קונגרייב. עד היום הוציאה הלהקה שישה אלבומי אולפן ואלבום וידאו אחד. סך הכל ללהקה ישנם 27 סינגלים.

## היסטוריה
סולן להקת Youthmovies, אנדרו מרס, הוא האחראי להקמת הלהקה בשנת 2005, אך דווקא הוא עזב זמן קצר לאחר הקמתה.

בתחילת 2007 הוציאה הלהקה את הסינגלים הראשונים שנקראו *Hummer* ו-*Mathletics*. בקיץ 2007, החלה הלהקה לעבוד על אלבום הבכורה שלה בניו יורק תחת הפקתו של Dave Sitek אולם מאוחר יותר הלהקה החליטה להפסיק את העבודה עמו. אלבום הבכורה שנקרא *Antidotes* יצא לאור ב-24 במרץ 2008 בבריטניה וב-8 באפריל 2008 בארצות הברית. האלבום זכה להצלחה מסחרית בבריטניה אך להצלחה פחותה בשאר העולם, והופיע לראשונה במקום ה-3 בטבלאות האלבומים בבריטניה.

באוגוסט 2009 החלו חברי להקת Foals להקליט את אלבומם השני בגטבורג, שוודיה. האלבום יצא לאור בשם *Total Life Forever* יצא לאור ב-2010. אלבום נוסף, *Holy Fire*, יצא לאור גם בבריטניה וגם בארצות הברית ב-11 בפברואר 2013.

Foals שיתפו אלבום נוסף, *Mountain at My Gates,* ב-20 ביוני 2015.

בסתיו 2017 הודיעו Foals ברשתות החברתיות כי הם עומדים להתחיל להקליט חומרים חדשים לאלבום חדש שייצא בהקדם.

ב-5 בינואר 2018 הודיעו כי הבסיסט וולטר גרברס עוזב את הלהקה, תוך כדי הקלטת האלבום החמישי. ב-19 בפברואר 2019 נחשף כי ג'רמי פריצ'רד, חבר הלהקה הבריטית Everything Everything יצטרף כבסיסט בסיבוב ההופעות החיות של הלהקה בהמשך אותה השנה.

ב-11 בנובמבר 2019 הוקרן הסרט "Rip Up The Road" בבימויו של *טובי L* בקולנוע ריו בדלסטון לקהל המורכב מחברים, בני משפחה, מעריצים, תורמים ועוד. הסרט התיעודי צולם במשך 12 חודשים עת הלהקה יצאה לסבב הופעות עולמי. הסרט מחדד שני מופעי שיא בקריירת הלהקה, הראשון בארמון אלכסנדרה בלונדון ומספק נקודת מבט גלויה ומשעשעת בחיי הלהקה. והשני את הופעתם בפסטיבל גלסטונברי.

## סגנון והשפעה מוזיקלית
Foals מסווגים כלהקת אינדי רוק, רוק אלטרנטיבי, ארט רוק, פוסט-רוק, פוסט-פאנק ואינדי פופ.

ההשפעות המוזיקליות של הלהקה מגוונות, כאשר חברי הלהקה מציינים במיוחד את ארתור ראסל , ולהקות דוגמת Harmonia  ו-Talking Heads, כמקורות ההשראה העיקריים שלהם.

## הכרה
אלבומה של הלהקה *Total Life Forever* היה מועמד לפרס מרקיורי ביולי 2010, כשהוא שני רק ל-xx של The xx.

## דיסקוגרפיה
* *Antidotes* (2008)
* *Total Life Forever* (2010)
* *Holy Fire* (2013)
* *What Went Down* (2015)
* *Everything Not Saved Will Be Lost – Part 1* (2019)
* *Everything Not Saved Will Be Lost – Part 2* (2019)
* *Life Is Yours* (2022)

## קישורים חיצוניים

* 

## הערות שוליים

קטגוריה:רביעיות מוזיקליות
קטגוריה:להקות בריטיות
קטגוריה:להקות אינדי בריטיות
קטגוריה:זוכי פרס המוזיקה הבריטית
התו הסגול

ממוזער|240x240px|סמליל התו הסגול שהודפס על מסמכים בכניסה לבתי עסק
**התו הסגול** הוא תו תקן במדינת ישראל לאישור הפעלת ענפים שונים, בתקופת מגפת הקורונה בישראל.

על פי הנחיות הממשלה מתאפשרת פתיחת עסקים באמצעות התו הסגול או התו הירוק (רשימת העסקים שניתנים לפתיחה נמצאת במקום אחר בהנחיות). התו הסגול הופעל לראשונה באפריל 2020, ומקבלים אותו מהרשות המקומית בו העסק פועל.

התו הירוק הופעל לראשונה בפברואר 2021, בוטל ב-1 ביוני 2021. והופעל בשנית ב-18 באוגוסט 2021.

## הכללים לקבלת תו סגול
* הצהרת בריאות ומדידת חום לנכנסים.
* סימון מרחק של 2 מטרים בין הלקוחות בקופה.
* מחיצה פיזית בין המוכר לקונה.
* עבודה במשמרות קבועות.
* שמירה על היגיינה וחיטוי באופן תדיר.
* הגבלה של מספר הנכנסים לחנות כך שלא יהיו יותר מ-2 לקוחות בו זמנית בחנות או 2 לקוחות לכל קופה רושמת פעילה.
* בחנות שגודלה מעל 100 מ"ר יוכלו לשהות 4 אנשים לכל קופה רושמת פעילה.
הכללים עודכנו עם חידוש התו באוגוסט 2021.

## השלכות על העסק
בעסק בעל תו סגול, שבו מונה ממונה קורונה, ישמרו כללי היגיינה, וההנחיות הבאות:
# איסור התקהלות בפינת הקפה ובמטבחונים, ובמקום זאת אכילה בחדרו של העובד ככל האפשר.
# שמירה על מרחק 2 מטר בין אדם לאדם.
# בדיקת חום בכניסה.
# שיבוץ עובדים באותה קבוצת הסעה ואותה המשמרת, ככל האפשר.
# שהייה לפי גודל חדר:
א. בחדר שגודלו עד 20 מ"ר – יוכלו לשהות שני עובדים, או מספר גדול יותר של עובדים אם בין עובד לעובד ישנה מחיצה שתמנע העברת רסס.

ב. בחדר שגודלו מעל 20 מ"ר – עד 5 עובדים או מספר גדול יותר של עובדים אם בין עובד לעובד ישנה מחיצה. קיום פגישות ודיונים יתאפשר עד 8 עובדים בחדר.

במקרה שאחד מן העובדים נדבק בנגיף הקורונה במקום העבודה, ייסגר מקום העבודה כולו או חלקו, וזאת לתקופה שתסתיים לכל המאוחר עם סיום החקירה האפידמיולוגית על ידי משרד הבריאות.

בעקבות חידושו עודכנו הכללים.

## ראו גם
* מגפת הקורונה בישראל
* התו הירוק

## קישורים חיצוניים
* "התו הסגול" - המשק עובר לשגרה בצל הקורונה

## הערות שוליים

קטגוריה:מגפת הקורונה בישראל
קטגוריה:משרד הבריאות
נתן אהרנפלד

ממוזער|300px|קברו בפראג
**נתן אהרנפלד** (בהונגרית: **Ehrenfeld Náthán**; צ'וז, 1843 – ברלין, 17 בפברואר 1912) היה רבה הראשי של פראג במשך תקופה ארוכה.

## ביוגרפיה
אהרנפלד למד בישיבות יוקרתיות: בברטיסלאבה ובאייזנשטאדט ואחר כך בבית המדרש לרבנים בברלין. הוא היה תלמידו של הרב והחוקר עזריאל הילדסהיימר (1820–1899). אהרנפלד סיים את לימודיו גם באוניברסיטת וינה וקיבל תואר דוקטור לפילוסופיה באוניברסיטת קיל עם עבודת גמר בנושא ספר העיקרים של יוסף אלבו (תורתו של יוסף אלבו על העקרונות וקריטריוני הדת).

תחילה היה רב בברנדנבורג אחר כך בפרנצלאו. בשנת 1878 בגנסן (היום גנייזנו) ומשנת 1890 עד מותו מונה לרב ראשי של פראג. ביוני 1890 התבקש ארנפלד כאמור לרשת את מרקוס הירש (1833–1909) כרב הראשי של פראג. בשנת 1900 הוזמן לברלין לשמש כרב בשל היותו דרשן מצוין, אך הוא לא קיבל את ההזמנה ונשאר הרב הראשי של פראג עד מותו. לאחר מותו ירש את מקומו חתנו חיים ברודי (1868–1942), בעלה של בתו הבכורה. ברודי היה מומחה לשירה עברית מימי הביניים ולאחר מכן שימש כמנהל המכון לחקר השירה העברית מימי הביניים בברלין ובירושלים. לזכותו של נתן אהרנפלד תרשם הקמת המכון להכשרת מורים יהודים ופריחת המוסדות הוותיקים בפראג נובעות מעבודתו הבלתי נלאית.

## משפחתו
לאהרנפלד היו שלוש בנות ושני בנים (הבכור, סאלו, הפך למורה בגימנסיה בפראג; הצעיר, סמי, היה סוחר בווינה, אסתר נישאה לחיים ברודי).

## פועלו
כחוקר מוכר, כרטוריקן וכמורה, אהרנפלד ביקש במיוחד לדבר בקהילות רחוקות. הוא שם דגש רב על החינוך הדתי, היה מעורב באופן פעיל בניסוחו, וכן פיקח על תהליך הבדיקה בבתי הספר בפראג. למרות סכסוך ניכר בתוך הקהילה היהודית בפראג, הוא הצליח ליישב את חילוקי הדעות בין הפלגים השונים. הוא היה חסיד של האורתודוקסיה הדתית, התייחס לשאלות תאולוגיות בצורה שמרנית לחלוטין. למשל, הוא התנגד באופן חד משמעי לשריפת הגופה ואסר על קבורת כדים בבית הקברות היהודי בפראג.

## לקריאה נוספת
* לקסיקון יהודי הונגרי. 1929. עמוד 215. נתן אהרנפלד

## קישורים חיצוניים

* נתן אהרנפלד באתר YIVO
* נתן אהרנפלד באתר, Encyclopedia.com
* נתן אהרנפלד בספרייה הלאומית של ישראל

קטגוריה:רבנים הונגרים
קטגוריה:פראג: רבנים
קטגוריה:בוגרי בית המדרש לרבנים בברלין
קטגוריה:ילידי 1843
קטגוריה:נפטרים ב-1912
ברלינגטון אינגליש

**ברלינגטון אינגליש בע"מ** (באנגלית: **Burlington English**) היא רשת בתי ספר להוראת השפה האנגלית למבוגרים בישראל. הרשת היא חלק מקבוצת Burlington English הבינלאומית.

לברלינגטון אינגליש 20 סניפים בישראל, הפרוסים מקריית שמונה בצפון ועד באר שבע בדרום.
שיטת הלימוד בברלינגטון אינגליש מורכבת מלימודים פרונטאליים בכיתת לימוד, לימודי אונליין ולימודים בתוכנת הלימוד BurlingtonEnglish.

## היסטוריה
ברלינגטון אינגליש היא חלק מקבוצת **ECB** **- Eric Cohen Books**, חברה שהוקמה ב-1980 ומתמחה בהוראת האנגלית. הקבוצה כותבת ועורכת ספרי לימוד להוראת האנגלית בישראל ובמדינות באירופה כגון ספרד, יוון וקפריסין.

בשנת 2009 השיקה הקבוצה את תוכנת BurlingtonEnglish, אשר מציעה כלי למידה ממוחשבים, כגון מנוע לזיהוי דיבור (SpeechTrainer), המאפשר לתוכנה לבחון את ההגייה של התלמיד, לתקן ולשפר אותה בעזרת אימון ותרגול.

בשנת 2013 הוקמה בישראל, כחלק מהקבוצה, רשת בתי הספר ברלינגטון אינגליש ללימודי אנגלית. עם התפרצות נגיף הקורונה בישראל, התאימה הקבוצה את עצמה למצב, והחלה להציע קורסי אונליין וגם קורס המשלב לימודים פרונטליים ולימודים אונליין.

מיליוני תלמידים ומעל 100,000 מורים, ביותר מ-30 מדינות, השתמשו בחומרי הלימוד של קבוצת Burlington English הבינלאומית.

הקבוצה מקיימת שיתופי פעולה שונים בתחום לימוד האנגלית עם משרדי ממשלה ברחבי העולם, חברות עסקיות (הכשרות באנגלית לעובדי החברה), מכללות, אוניברסיטאות וגופי חינוך.

בישראל, לרשת ברלינגטון אינגליש 34 סניפים.

## שיטת הלימוד של ברלינגטון אינגליש
שיטת הלימוד היא שיטת לימוד מעורבת, המשלבת למידה מסורתית - עם מורה, יחד עם למידה מקוונת (E-learning).

הלימודים מתקיימים אונליין או בכיתה, בהנחיית מורים דוברי אנגלית ובקבוצות קטנות של 3–9 תלמידים בעלי רמת אנגלית זהה. הלמידה נעשית באמצעות ספרים, אפליקציה ותוכנת BurlingtonEnglish, המותאמת אישית לרמת התלמיד ולתחום עיסוקו.

תוכנת BurlingtonEnglish היא מערכת מודולרית ללמידה ממוחשבת של השפה האנגלית, בעלת יחידות לימוד רבות, המדמות מצבים מחיי היומיום כגון: היכרות, אינטראקציה חברתית, הצגת מידע ורעיונות, סמול טוק, הכנה לראיון עבודה ועוד. לכל יחידה אוצר מילים, קטעי קריאה, דקדוק ותרגול אנגלית מדוברת, באמצעות השתתפות פעילה בדיאלוגים הקיימים בתוכנה.
המערכת מאפשרת לתלמיד תרגול אישי ומתבססת על ארבעת מאפייני השפה ללמידת אנגלית:
* **[[שמיעה]]** - אלפי תסריטי שיחה מחיי היומיום להבנת אנגלית שימושית
* **[[דיבור]]** - הגייה נכונה והרחבת אוצר המילים באמצעות מערכת זיהוי הדיבור
* **[[קריאה]]** - אלפי טקסטים וספרים ברמות שונות
* **[[כתיבה]]** - תרגול איות נכון של מילים באנגלית, תוך התמקדות במילים מורכבות

בתוכנה קיימת מערכת ייחודית לזיהוי הדיבור. המערכת "מקשיבה" לאופן בו התלמיד הוגה את המילים ומתקנת אותו תוך שימוש בסרטוני הסבר תומכים.
בנוסף, ישנה מערכת דו"חות מקיפה, העוקבת אחר התקדמות התלמיד, בכל עת לאורך תהליך הלמידה.

## קישורים חיצוניים

* אתר ברלינגטון אינגליש ארצות הברית
* אתר ברלינגטון אינגליש ישראל
* 

## הערות שוליים

קטגוריה:רשתות בתי ספר פרטיים בישראל
קטגוריה:רשתות בתי ספר פרטיים
קטגוריה:הוראת האנגלית
קטגוריה:בתי ספר לשפות
2020 במאלי

אירועים בשנת **[[2020]]** ב**[[מאלי]]**.

## בעלי תפקידים
* נשיא: איברהים בובאכר קייטה (התפטר ב-19 באוגוסט)
* ראש הממשלה: בובו סיסה (התפטר ב-19 באוגוסט)
* יושב ראש הפרלמנט – איסאקה סידיבה: הפרלמנט פוזר ב-19 באוגוסט
* הוועדה הלאומית להצלת העם:
** יו"ר: אל"ם אסימי גויטה

## אירועים
מתמשך – מגפת הקורונה במאלי ומלחמת האזרחים במאלי.
* 25 במרץ – מקרה ראשון של קורונה במאלי.
* 26 במרץ – ראש באופוזיציה סומליה סיסה ושישה חברי צוותו נחטפו.
* 29 במרץ – בחירות לפרלמנט, סיבוב ראשון.
* 31 במרץ – מקרה ראשון של מוות מקורונה במאלי.
* 19 באפריל – בחירות לפרלמנט, סיבוב שני.
* 30 באפריל – בית משפט לחוקה משנה תוצאות הבחירות לגבי 31 מושבים.
* 3 ביוני – במהלך קרב נהרג ראש ארגון אל-קאעדה במאלי.
* 3 ביוני – למרות ההפגנות, בובו סיסה מונה מחדש לתפקיד ראש הממשלה.
* יולי–אוגוסט – מהומות והפגנות ברחבי מאלי.
* 18 באוגוסט – הפיכה צבאית, פיזור הפרלמנט והתפטרות הנשיא וראש הממשלה.
* 11 בספטמבר – הוועדה הלאומית להצלת העם מציע תוכנית למעבר הדרגתי לשלטון אזרחי תוך מינוי נשיא על ידה לשנתיים.
* 31 בדצמבר – מספר מאומתים בקורונה הגיע ל-7,029 מהם 269 נפטרו.

## אנשים שנפטרו
* 15 בספטמבר – מוסה טראורה, פוליטיקאי, נשיא מאלי בעבר (נולד ב-1936).
* 10 בנובמבר – אמדו טומני טורה, פוליטיקאי, נשיא מאלי בעבר (נולד ב-1948).

## קישורים חיצוניים

## הערות שוליים

מאלי
2020
מאלי
לודי לין

**לודי לין** (בסינית: **林路迪**; נולד ב-11 בנובמבר 1987) הוא שחקן ודוגמן סיני-קנדי. הוא התפרסם כששיחק את זאק טיילור / הריינג'ר השחור  בסרט "פאוור ריינג'רס" בשנת 2017, הלוחם מורק בסרט "אקוומן" משנת 2018 ולאנס בסדרת הטלוויזיה "מראה שחורה" משנת 2019. הוא גילם את ליו קאנג בסרט "מורטל קומבט" (2021).

## חיים אישיים
לין נולד בפוג'ואו, סין, ועבר להתגורר בהונג קונג בגיל 3. לאחר מכן, הוא נשלח בגיל 9 ללמוד בפנימייה בסידני, אוסטרליה, שם בילה את עיקר נעוריו. המבטא שלו היה שונה בכל פעם שהוא עבר, אבל הוא נחשב כאאוטסיידר באוסטרליה. "הייתי צריך להילחם הרבה בתור ילד," אמר לין, בהתייחסו לאופן שבו למד קרבות רחוב רק כדי להגן על עצמו.

בשנתו האחרונה בתיכון עבר לוונקובר, קנדה על מנת ללמוד באוניברסיטה. הוא למד וסיים את לימודיו באוניברסיטת קולומביה הבריטית עם תואר כפול בתזונה ואמנויות הבמה. לין למד גם לימודי משחק בלוס אנג'לס. 

לין בקיא באמנויות הלחימה. הוא למד מואי תאילנדי בתאילנד לאחר שסיים את לימודיו בתיכון, כמו גם ג'ו ג'וטסו והיאבקות בסגנון אולימפי. לין שולט באנגלית, מנדרינית וקנטונזית.

## קריירה
בשנת 2011 החל להשתתף במספר סרטים קצרים ובשנת 2012 שיחק בסרט הטלוויזיה "הגרלת חג" של ערוץ לייפטיים האמריקאי.

בשנת 2013 שיחק בסרט הסיני-קנדי "Dui bu qi, wo ai ni" מאת הבמאי לארי יאנג.

בשנת 2017 התפרסם כאשר לוהק לדמותו של זאק טיילור / הריינג'ר השחור  ברימייק לסרט "פאוור ריינג'רס"; אשר  מבוסס על סדרת הטלוויזיה משנות ה-90, כחלק מזיכיון הפאוור ריינג'רס.

בשנת 2018 גילם את הלוחם מורק ומנהיג צבא החזית של אטלנטיס בסרט גיבורי העל "אקוומן" המבוסס על חוברות הקומיקס "אקוומן" מבית DC קומיקס.

בשנת 2019 גילם את לאנס בסדרה האנתולוגית "מראה שחורה" מבית נטפליקס. באותה שנה שיחק בסרט העצמאי "In a New York Minute" בתור דייוויד קיו.

בשנת 2020 שיחק בתפקיד הראשי בסדרה הטאיוואנית-מלזית "כלת רפאים" שעלתה לנטפליקס ב-23 בינואר 2020.

בשנת 2021 גילם את ליו קאנג, אחת הדמויות הראשיות בסרט "מורטל קומבט" המשמש אתחול לסדרת סרטי "מורטל קומבט", אחרי "מורטל קומבט" משנת 1995 ו"מורטל קומבט 2" משנת 1997. הסרט יצא לשירות הסטרימינג HBO Max ב-23 באפריל 2021 תחת הפצתם של אולפני האחים וורנר. באותה שנה הצטרף כדמות חוזרת לסדרת אמנויות הלחימה "קונג פו" של רשת The CW. לין שב גם לשחק בעונתה השנייה שעלתה שנה לאחר מכן.

## חיים אישיים
לין מתגורר כיום לסירוגין בוונקובר ובבייג'ינג.

לין  הפך לטבעוני בסביבות 2016. בסרטון שבו הוא מסביר את היסודות התזונתיים שלו בערוץ היוטיוב של Men's Health, לין דוגל בתזונה טבעונית באומרו "זה טוב לכדור הארץ, זה טוב לגוף שלי, אני מרגיש טוב עם זה כי בעלי חיים הם חמודים, וזה הדבר היחידי שהוא בר קיימא."

הוא גם מעריץ של ספרי קומיקס, מאנגה ואנימה. הוא גם פעיל למען ייצוג אסיה ומתבטא נגד גזענות אסייתית עם תנועה כמו "Stop Asian Hate" .

## פילמוגרפיה
### קולנוע

### טלוויזיה

## קישורים חיצוניים

## הערות שוליים

קטגוריה:שחקני קולנוע וטלוויזיה קנדים
קטגוריה:דוגמנים קנדים
קטגוריה:שחקני קולנוע וטלוויזיה סינים
קטגוריה:מהגרים לקנדה
קטגוריה:בוגרי אוניברסיטת קולומביה הבריטית
קטגוריה:טבעונים קנדים
קטגוריה:קנדים שנולדו ב-1984
טיסקניאר

**טיסקניאר** (בהונגרית: **Tiszakanyár**) הוא כפר במחוז סבולץ'-סטמאר-ברג שבצפון מזרח הונגריה.

כמו יישובים רבים באירופה גם בטיסקניאר מספר התושבים נמצא בירידה. כך, בשנת 1990 היה מספר התושבים 1,547 ובשנת 2020 רק 1,456 תושבים.

## יהודי טיסקניאר
בטיסקניאר חיו יהודים בתקופות זמן שונות, יהודים רבים מהכפר נרצחו בשואה.

## קישורים חיצוניים

* 

## הערות שוליים

קטגוריה:הונגריה: כפרים
The International

**The International** (מוכרת גם בקיצור **TI**) היא תחרות ספורט אלקטרוני במשחק ה-Moba, Dota 2 המנוהלת על ידי חברת Valve (החברה שייצרה ומתחזקת את המשחק), אשר נערכה לראשונה ב-2011 ומאז מתקיימת כל שנה. תחרות אליפות זו היא חלק מה-Dota Pro Circuit - סבב המקצוענים של המשחק, שבסופו נערכת תחרות גמר זו על מנת לקבוע את הקבוצה הטובה ביותר בעולם בכל שנה. התחרות האחרונה נערכה ב-2025 ב-Barclays Arena אשר בהמבורג והייתה בעלת סך פרסים של 2,682,501 דולר, והמנצחת הייתה קבוצת Team Falcons.

## היסטוריה
ממוזער|צלחת האליפות (ה-Aegis) ומספר טבעות
התחרות הראשונה התקיימה בקלן שבגרמניה ב-17 באוגוסט עד 21 באוגוסט 2011, ובה השתתפו 16 קבוצות אשר הוזמנו אליה על ידי Valve. התחרות הייתה הפעם הראשונה שניתן לציבור לצפות במשחק, למעט השחקנים אשר השתתפו בתחרות וקיבלו גישה אל המשחק מספר ימים לפני תחילת התחרות. התחרות מומנה במלואה על ידי Valve, והייתה בעלת סך פרסים של 1.6 מיליון דולר עם מיליון דולר מובטח לקבוצה הזוכה, לראשונה בכל תחרות ספורט אלקטרוני.

ב-2012 הודיעה Valve על כך שהתחרות תתקיים בכל שנה. בשנים 2012 עד 2017 היא התקיימה בעיר סיאטל שבארצות הברית. ב-2018 התחרות התקיימה בוונקובר שבקנדה. ב-2019 התחרות התקיימה ב-בשנגחאי שבסין. התחרות של 2020 הייתה מתוכננת להתקיים בסטוקהולם שבשוודיה, אך בוטלה עקב מגפת הקורונה. ב-2021 פורסם שהתחרות תתקיים בסטוקהולם, אך בעקבות שינויים בחוקי המדינה אשר מנעו כניסת שחקנים ממדינות מחוץ לאיחוד האירופי, הועברה התחרות לבוקרשט שברומניה ושוחקה ללא קהל.

## סך פרסים
בשתי התחרויות הראשונות Valve מימנה באופן מלא את סך הפרסים אשר היה 1.6 מיליון דולר. החל מ-2013 מתקיים מימון המונים וסך הפרסים הוא שילוב של 25% מהכספים אשר נאספו על ידי מימון ההמונים, ו-1.6 מיליון דולר ש-Valve מוסיפה. בכל שנה עד 2021, למעט ב-2012, התחרות שברה את שיא סך הפרסים בכל תחרות ספורט אלקטרוני אחרת, והתחרויות מ-2015 עד 2021 מחזיקות במקומות הראשונים בכל הזמנים.

## סיקור
התחרות משודרת במספר שירותי סטרימינג, כאשר העיקרית היא Twitch.tv. השידור כולל פאנל, שדרנים, פרשנים ושדרני קווים, באופן הדומה לתחרויות ספורט רגילות. השידורים מתקיימים בשפות שונות ובעיקר באנגלית, רוסית וסינית. במספר מקרים שודרו משחקים גם בערוצי טלוויזיה מבוססים, ובניהם ESPN.

## בתרבות
ב-2014 Valve פרסמה את Free to Play, סרט תיעודי העוקב אחר שלושה שחקנים אשר השתתפו בתחרות הראשונה, hyhy, Dendi ו-Fear. החל מ-2016 Valve מפרסמת מספר חודשים לאחר הגמר את True Sight, סרט תיעודי העוקב אחר שתי הקבוצות אשר הגיעו למשחק הגמר בתחרות. הסרטים עולים לצפייה בחינם. באפריל 2021 עלה Free to Play לצפייה ב-Netflix.

## הזוכות בתחרות
הקבוצה הזוכה מקבלת את חלקה מסך הפרסים של התחרות, טבעת אליפות, וזוכה ששמה ושם כל חברי הקבוצה יחרטו על צלחת האליפות, ה-Aegis.

## שחקנים ישראלים בטורניר
שלושה שחקנים ישראלים שיחקו במהלך השנים בטורניר.
* טל "Fly" אייזיק  – 10 הופעות, מיקום שיא: 3 ב-2018, הישראלי הראשון להופיע בטורניר
* נטע "33" שפירא – 7 הופעות, מיקום שיא: זכייה ב-2022 וב-2024
* עידן "MagicaL" ורדניאן – הופעה אחת, מקום 13–16 ב-2019

## קישורים חיצוניים

* 

## הערות שוליים

קטגוריה:Dota
קטגוריה:תחרויות
ים אירמינגר

**ים אירמינגר** (באנגלית: **Irminger Sea**) הוא ים שולי באוקיינוס האטלנטי הצפוני.

הוא נקרא על שם סגן האדמירל הדני קרל לודוויג כריסטיאן אירמינגר (1802–1888), על שמו נקרא גם זרם אירמינגר.

## גאוגרפיה
הגבול הצפוני הוא עליית גרינלנד – איסלנד בתחתית מצר דנמרק בין איסלנד למזרח גרינלנד, המתחברת לים גרינלנד. מדרום-מערב הוא מגיע לכף פרוול, קצה הדרומי של גרינלנד, ופוגש את ים לברדור. מדרום לנקודה זו נמצא האוקיינוס האטלנטי הפתוח. קרקעית הים של ים אירמינגר היא בעיקר חלק מאגן אירמינגר, המשך צפונית-מזרחית של כ-4,600 מ' של אגן לברדור העמוק, שממזרח גובל ברכס רייקיאנס. תיחום זה הוא אוקיינוגרפי בלבד ואינו מייצג שום גבולות רשמיים. ים אירמינגר הוא אחד מאזורי הדייג העיקריים של דג הוורד.

אורכו של הים הוא כ-480 ק"מ, ורוחבו של הים הוא כ-290 ק"מ.

## ראו גם
* ימים ואוקיינוסים

## קישורים חיצוניים

## הערות שוליים

קטגוריה:גרינלנד: ימים
קטגוריה:ימים באוקיינוס האטלנטי
Raven Software

**Raven Software** היא מפתחת משחקי וידאו אמריקאית, שנוסדה בשנת 1990 ובסיסה בוויסקונסין. בשנת 1997, Raven עשתה עסקת הוצאה לאור בלעדית עם חברת Activision ולאחר מכן היא נרכשה על ידם. לאחר הרכישה, רבים מתוך המפתחים המקוריים של הסטודיו, שהיו אחראים במידה רבה על יצירת המשחקים *[[Heretic (משחק מחשב)|Heretic]]* ו-*Hexen: Beyond Heretic*, עזבו על מנת ליצור את Human Head Studios.

## היסטוריה
Raven Software נוסדה בשנת 1990 על ידי שני האחים בריאן וסטיב ראפל. החברה הייתה עצמאית עד שנת 1997 שבה היא נרכשה על ידי חברת Activision.

ל-Raven יש היסטוריה של עבודה עם חברת id Software, שלזמן קצר הן היו ממוקמות באותו הרחוב. Raven השתמשה במנועי המשחק של id עבור משחקים רבים, למשל עבור Heretic בשנת 1994. היא השתלטה על הפיתוח של זיכיון Quake עבור Quake 4 ושל החזרה ב-2009 של סדרת *Wolfenstein*.

החברה התחילה את דרכה עם שלושה צוותי פיתוח. באוגוסט 2009, בעקבות ביצועים ירודים ותקציב יתר של Wolfenstein, החברה נאלצה לפטר 30–35 אנשי צוות, כך שנותרו רק שני צוותי פיתוח. גם המצב הזה השתנה באוקטובר 2010, כאשר נותר רק צוות פיתוח אחד לאחר פיטורין של 40 אנשי צוות בעקבות התעכבויות עם המשחק *Singularity*. כמות השינויים בחברה גרמה לה להתמקד בסיוע עם סדרת משחקי Call of Duty מאז ועד עתה.

## משחקים
בשנת 2012, Raven החלה להעסיק עובדים עבור משחק, והוכרזה כמשתפת פעולה עם Infinity Ward על Call of Duty: Ghosts במאי 2013.

ב-3 באפריל 2013, בעקבות סגירת Raven Software ,LucasArts שחררה את קוד המקור של המשחקים *Star Wars Jedi Knight II: Jedi Outcast* ו-*Star Wars Jedi Knight: Jedi Academy* באתר Sourceforge.

נכון לאפריל 2014, Raven היא המפתחת המובילה של המשחק הסיני החינמי, *Call of Duty: Online*. בנוסף היא יצרה מחדש את המשחק *[[Call of Duty 4: Modern Warfare]]* ששמו החדש הוא *Call of Duty: Modern Warfare Remastered.*

בשנת 2020, Raven Software שיתפה פעולה עם Infinity Ward על Call of Duty: Warzone.

Raven פיתחה את המשחק Call of Duty: Black Ops Cold War ביחד עם Treyarch, שיצא לאור ב-13 בנובמבר 2020.

## ראו גם
* Activision
* Call of Duty
* Infinity Ward
* Treyarch

## קישורים חיצוניים
* 

קטגוריה:חברות משחקי וידאו אמריקאיות
קטגוריה:Call of Duty
פיל רוזנפלט

**פיל רוזנפלט** (באנגלית: **Philip H. Rosenfelt**; נולד ב-1944) הוא עורך דין אמריקאי, שכיהן כמזכיר החינוך של ארצות הברית בפועל מ-20 בינואר עד 1 במרץ 2021. הוא כיהן בתפקיד זה גם במהלך כהונתו של נשיא ארצות הברית לשעבר, דונלד טראמפ, עד שאישר הסנאט את מינויה של בטסי דבוס למזכירת החינוך בידי טראמפ.

## ביוגרפיה
רונזפלט נולד בפטרסון שבניו ג'רזי. את התואר הראשון שלו השלים באוניברסיטת פנסילבניה ואחר כך קיבל תואר שני במשפטים באוניברסיטת קולומביה. העסקתו בממשל הפדרלי החלה ב-1971 כאשר החל לעבוד במחלקת הבריאות, החינוך והרווחה (שכיום פוצלה למחלקת חינוך ולמחלקת בריאות).

בנובמבר 2016, נשיא ארצות הברית הנבחר, דונלד טראמפ הודיע כי בטסי דבוס תהיה מזכירת החינוך בקבינט שיקים לאחר השבעתו לנשיאות. לפני שהמינוי אושר על ידי הסנאט היה רוזנפלט מזכיר החינוך בפועל, ומילא תפקיד זה מ-20 בינואר 2017, יום השבעתו של הנשיא טראמפ, ועד אישור המינוי ב-7 בפברואר 2017.

לאחר שבטסי דבוס עזבה את תפקידה בינואר 2021 לאחר ההסתערות על הקפיטול במהלכה תומכי טראמפ ואחרים הגיעו אל הקפיטול במטרה למחות על תוצאות הבחירות ולתמוך בתביעתו של טראמפ מסגנו, מייק פנס, לדחות את ניצחונו של הנשיא הנבחר, ג'ו ביידן. מיק זאיס נתמנה לממלא מקומה במספר הימים שנותרו עד לחילוף הממשל בין טראמפ לביידן, ולאחר השבעתו של ביידן פורסם כי רוזנפלט יכהן בשנית כמזכיר החינוך בפועל עד שהסנאט יאשר את מינויו של מיגל קרדונה לתפקיד.

בינואר 2021, לאחר עזיבתו של טראמפ וכניסתו של ג'ו ביידן לבית הלבן מונה רוזנפלט למזכיר החינוך בפועל עד שהסנאט יאשר המינוי של מיגל קרדונה. כשקרדונה נכנס לתפקידו ב-1 במרץ, סיים רוזנפלט את כהונתו בתפקיד.

## קישורים חיצוניים

## הערות שוליים

קטגוריה:אמריקאים ילידי ניו ג'רזי
קטגוריה:פטרסון (ניו ג'רזי): אישים
קטגוריה:בוגרי אוניברסיטת פנסילבניה
קטגוריה:בוגרי בית הספר למשפטים באוניברסיטת קולומביה
קטגוריה:בוגרי בית הספר למשפטים באוניברסיטת ניו יורק
קטגוריה:מזכירי החינוך של ארצות הברית
קטגוריה:חברי הקבינט של ארצות הברית בממשל ג'ו ביידן
קטגוריה:חברי הקבינט של ארצות הברית בממשל דונלד טראמפ הראשון
קטגוריה:אמריקאים שנולדו ב-1944
טורניושפאלצה

**טורניושפאלצה** (בהונגרית: **Tornyospálca**) הוא כפר במחוז סבולץ'-סטמאר-ברג שבצפון מזרח הונגריה.

כמו יישובים רבים באירופה גם בטורניושפאלצה מספר התושבים נמצא בירידה. כך, בשנת 1990 היה מספר התושבים 2,769 ובשנת 2020 2,652 תושבים.

## יהודי טורניושפאלצה
במפקד אוכלוסין שנערך בשנת 1770 מוזכרים יהודים שחיו בכפר, רובם עסקו במסחר ובמלאכה. במקום היו בית כנסת, תלמוד תורה ו"חדר". החל משנת 1867 קיבלה הקהילה שירותי דת מקהילת מאנדוק ובשנת 1885 הצטרפה הקהילה לזרם האורתודוקסי.

עוד לפני פרוץ מלחמת העולם השנייה הורע מצבם של יהודי הונגריה הפרו-גרמנית, עם החלת ה"חוקים היהודיים" שנועדו להגביל את היהודים בתחומי הכלכלה והתרבות, בעקבות זאת איבדו רוב היהודים בכפר את פרנסתם. הצעירים גויסו לעבודות כפייה ורק מעטים מהם שרדו עד תום המלחמה.

במרץ 1944 הועברו יהודי טורניושפאלצה לגטו קישווארדה, בו רוכזו כ-7,000 יהודי המחוז. היהודים שוכנו בכמה בתים בקרבת בית הכנסת בצפיפות וברעב וכעבור זמן קצר הובלו למחנה ההשמדה אושוויץ.

אחרי המלחמה שבו לכפר כמה יהודים ששרדו. חיי הקהילה לא חודשו.

## קישורים חיצוניים

* 

* 
* 

## הערות שוליים

קטגוריה:הונגריה: כפרים
ג'ורג' אדני יול

**ג'ורג' אדני יול** (באנגלית: **George Udny Yule**; 18 בפברואר 1871 – 26 ביוני 1951) היה סטטיסטיקאי בריטי. יול, הנחשב לאחד מחלוצי הסטטיסטיקה המודרנית, תרם תרומות למספר תחומים בסטטיסטיקה, והיה בין הראשונים שיישמו שיטות סטטיסטיות במדעי החברה.

## ביוגרפיה
יול נולד בסקוטלנד למשפחה מבוססת מהמעמד הגבוה. חלק גדול מבני המשפחה היו קציני צבא, משרתי ציבור ומלומדים. הוא התחנך בפאבליק סקול וינצ'צסטר קולג', ובגיל 16 החל ללמוד הנדסה ביוניברסיטי קולג' בלונדון. לאחר ששהה בבון במשך שנה, שם עסק במחקר בפיזיקה בהדרכתו של היינריך הרץ, חזר ליוניברסיטי קולג' ב-1893, והיה למדריך לסטודנטים של קרל פירסון. פירסון החל באותה עת להתעניין בסטטיסטיקה, ויול הלך בעקבותיו. הוא התקדם לדרת עוזר פרופסור, אך עזב את האוניברסיטה לטובת משרה מכניסה יותר. ב-1902 חזר ליויברסיטי קולג' כמרצה לסטטיסטיקה, וב-1912 עבר לאוניברסיטת קיימברידג'. במהלך מלחמת העולם הראשונה יול עבד בשירות הצבא ולאחר מכן בשירות משרד המזון. התקף לב שעבר ב-1931 כפה עליו פרישה מוקדמת, אם כי המשיך לעסוק במחקר באופן חלקי. הוא נפטר ב-1951, בגיל 80. בהספד ליול כתב פרנק ייטס כי יול "צעד את הצעדים הראשונים בכיוונים רבים שלאחר מכן נשאו פירות... הוא אכן אחד החלוצים של הסטטיסטיקה המודרנית".

## עבודתו המדעית
הפרסום המדעי הראשון של יול בתחום הסטטיסטיקה הופיע ב-1895, ובין השנים 1897 ו-1899 פרסם מספר מאמרים חשובים שעסקו במתאם וברגרסיה. ב-1900 החל לפתח תיאוריה כללית של קשרים בין משתנים מתוך כוונה להכליל את תיאורית המתאם למשתנים איכותיים. כאן נתגלעה מחלוקת מדעית בינו ובין מורו לשעבר פירסון. בספרו המשפיע "מבוא לתיאוריה של הסטטיסטיקה" שיצא לאור ב-1911, יול נמנע מלהמליץ לקוראיו על גישתו של פירסון למדידת עצמת הקשר בין משתנים איכותיים, וכך המחלוקת המדעית הידרדרה למריבה אישית והשמצות הדדיות. בין 1921 ל-1927 יול פרסם שלושה מאמרים משפיעים בתחום של ניתוח סדרות עתיות. ב-1925 פרסם מאמר שעסק בתיאוריה המתמטית של האבולוציה, בו הציג מודל של תהליך סטוכסטי המוביל ליצירת התפלגות חזקתית. מודל זה, המוכר גם בשם מודל העדפה קישורי, קרוי על שמו.

## הכרה מקצועית ופרסים
יול היה חבר בחברה המלכותית ובחברה המלכותית לסטטיסטיקה. ב-1911 הוענקה לו מדליית הזהב על שם גאי, הפרס החשוב ביותר המוענת על ידי החברה המלכותית לסטטיסטיקה. הוא כיהן כנשיא החברה המלכותית לסטטיסטיקה בין 1924 ל-1926.

## ראו גם
* מתאם
* מתאם פי
* משתנה איכותי

## קישורים חיצוניים

*. סריקת הספר בארכיון האינטרנט
*

## הערות שוליים

קטגוריה:סטטיסטיקאים אנגלים
קטגוריה:בריטים שנולדו ב-1871
קטגוריה:בריטים שנפטרו ב-1951
IDLE

**IDLE** (בעברית: **אַיְדֶל**; קיצור של **Integrated Development and Learning Environment**) היא סביבת פיתוח משולבת בשביל שפת התכנות פייתון, אשר הוצמדה למימוש ברירת המחדל של השפה, כחלק אופציונלי להתקנה. IDLE יצאה לראשונה בשנת 1998 ופותחה על ידי חידו ואן רוסום, מפתח שפת פייתון. היא נכתבה בפייתון ובערכת ממשק המשתמש הגרפי Tkinter בלבד. IDLE תוכננה על מנת להיות סביבת פיתוח משולבת בסיסית ופשוטה, אשר תתאים למתחילים, בייחוד בסביבות לימודיות. מסיבה זו, היא תוכנה חוצה פלטופרמות. לפי קובץ ה-README  המצורף לתוכנה, הפיצ'רים העיקריים של IDLE הם כדלקמן:
* עורך טקסט מרובה חלונות בעל הדגשת תחביר (למשל הדגשת מילים שמורות בשפה), השלמה אוטומטית, הזחה (אינדנטציה) חכמה, וכדומה.
* קונסולה ( shell ) בעלת הדגשת תחביר.
* דיבאגר (מנפה שגיאות) משולב בעל stepping (מעבר על הקוד שורה אחר שורה), breakpoints (נקודות עצירה מתוכננות בתוכנית), והצגת מחסנית הקריאות (call stack).

כיוון ששפת התכנות פייתון נקראה על שם קבוצת הקומדיה הבריטית "מונטי פייתון", השם IDLE כנראה נבחר גם על מנת לכבד את אריק איידל, ממייסדי מונטי פייתון.

## ראו גם
* פייתון
* Pycharm

## קישורים חיצוניים

* 
* מדריך לשימוש ב-IDLE 

## הערות שוליים

קטגוריה:תוכנה
קטגוריה:פייתון
קטגוריה:סביבות פיתוח משולבות
יוזפין סובודה

**יוזפין סובודה** (בגרמנית: **Josefine Swoboda**; 29 בינואר 1861 – 27 באוקטובר 1924) הייתה ציירת פורטרטים אוסטרית. היא הייתה אחת הציירות הפעילות ביותר בווינה.

## ביוגרפיה
יוזפין סובודה באה ממשפחת אמנים בווינה, היא הייתה בתם של צייר הדיוקנאות אדוארד סובודה (1814-1902) ואשתו השנייה יוזפין (לבית מולר; 1839-1906), ואחותו של הצייר רודולף סובודה הצעיר (1859–1914). דודיה היו צייר הנוף ובעלי החיים רודולף סובודה (1819–1859) והמזרחן ליאופולד קרל מילר (1834-1892). לאחר שיעורי הציור הראשונים שלה אצל אביה למדה בין השנים 1878–1886 בבית הספר שהיה בקשר הדוק עם המוזיאון האוסטרי המלכותי הקיסרי לאמנות ולתעשייה, בין השאר בניהולו של פרדיננד לאופברגר ויוליוס ויקטור ברגר.

קונסטנטין פון וורצבך כתב עליה באנציקלופדיה הביוגרפית של האימפריה של אוסטריה בשנת 1880: "עבודתה המצוינת מוצאת למכירה מהירה והאמנית היחידה בת ה-19, שיש לה תקווה גדולה."

עבודותיה של יוזפין סובודה היו בעיקר בצבעי מים, בעיקר דיוקנאות וסצנות ז'אנריות (פחות) וזוגיות. משנת 1886 היא הייתה מיוצגת באופן קבוע בקונסטלרהאוס בווינה והשתתפה בתערוכות בהמבורג (1887), מינכן וברלין (1888). תמונות שלה הוצגו גם בתערוכה העולמית בשיקגו 1893.

כנראה בהמלצת אחיה שעבד בבית המלוכה הבריטי כצייר, היא קיבלה את התואר ציירת החצר של המלכה ויקטוריה בשנת 1890.

לרוב רק במהלך חודשי הקיץ היא הייתה באנגליה עד שנת 1899. היא ציירה את משפחת המלוכה ואנשי החצר בצבעי מים רבים. ציוריה עדיין נמצאים היום באוסף המלכותי בטירת וינדזור.

יוזפין סובודה קיבלה גם הזמנות רבות מחצר הקיסרות האוסטרית שסביב פרנץ יוזף הראשון ובתי אצולה אחרים, מה שהפך אותה לאחד מציירי הפורטרטים הפעילים ביותר בווינה.

חלק מיצירותיה נמצאות במוזיאון וינה וכן באוסף הגרפי של אלברטינה בווינה. משנת 1886 היא הייתה חברה ב"אגודת האמנים האוסטרית".

יוזפין סובודה נותרה לא נשואה והתגוררה כל חייה בבית אביה "זום וולבאום", שנבנה בשנת 1818 על ידי אדריכל החצר קרל אהמן, שם היא החזיקה בירושות שלאחר מות אביה ואחיה רודולף.

היא נפטרה ב־27 באוקטובר 1924 בגיל 63 ונקברה ב־20 באוקטובר 1924 בקבר המשפחתי בבית העלמין המרכזי בווינה.

## הכרה מודרנית
לאחר מותה, יוזפין סובודה נשכחה ונפלה לתהום הנשייה, בשנת 1995 הציגה דליה מילר את העבודות הקיימות שלה בקטלוג לציור בצבעי מים של האוסף המלכותי. אבל רק בשנת 2004 התפרסמה ביוגרפיה על חייה ויצירתה על ידי הרברט זמן ( Herbert Zemen )

שמה הוזכר בעיקר בקשר לבני משפחות האמנים הסובודה וקרל מולר, מבלי להדגיש את ההיבט הגנאלוגי ולהיכנס ליצירה האמנותית משלה.

## גלריה

File:Josefine Swoboda - Queen Alexandra when Princess of Wales 1895.jpg|אלכסנדרה נסיכת וולס, 1895
File:Josefine Swoboda - Queen Victoria 1893.jpg|המלכה ויקטוריה, 1893
File:Josefine Swoboda - The Letter, 1886.jpg|המכתב
File:Portrait of Princess Victoria Eugenia of Battenberg (1887-1969).jpg|הנסיכה ויקטוריה מבטנברג


## קישורים חיצוניים

## הערות שוליים

קטגוריה:ציירות אוסטריות
קטגוריה:ילידות 1861
קטגוריה:נפטרות ב-1924
אבי מויאל

**אביאל "אבי" מויאל** (נולד ב-16 בדצמבר 1966) הוא מנכ"ל, יו"ר ומדריך ראשי של איגוד קרב מגע הבינלאומי, IKMF, שהוקם באותו הזמן עם מקים האיגוד ושיטת הלחימה עצמה, אימי שדאור ליכטנפלד. בנוסף לכך הוא ממקימי קייטנת קיץ על גלגלים הפועלת מאז 1999.

## ביוגרפיה
מויאל נולד בעיר ראשון לציון. בגיל 6 החל להתאמן על אומניות קרב עם אימי שדאור ליכטנפלד בחוג לקרב מגע. בשנת 1985, בעודו בן 18, הגיע לרמת מומחה (Expert Level), השיג חגורה שחורה בקרב מגע והצטרף ליחידת חבלה בצה"ל. לאחר מכן סיים קורס קצינים.

לאחר שאבי מויאל סיים את כל קורסי האימונים, כולל קורס מאמן בכיר במכון וינגייט, העביר קורסים של מדריכים במכון במשך 7 שנים והיום הוא אחד מהאנשים בעלי הדירוגים הגבוהים ביותר בקרב מגע.

מויאל בעל תואר שני במנהל עסקים ומאז 2019, לומד במסלול האקדמי במכללה למינהל.

נכון ל-2021, מויאל הוא יו"ר האיגוד הבינלאומי לקרב מגע.

## חיים אישיים
אבי מויאל נשוי ללימור מויאל ואב ל-4.

## קישורים חיצוניים

## הערות שוליים

קטגוריה:אזור: אישים
קטגוריה:קרב מגע
קטגוריה:ראשי מחלקת כושר קרבי בצה"ל
קטגוריה:ישראלים שנולדו ב-1966
שופטים בשר ודם

**שופטים בשר ודם** היא סדרת טלוויזיה דוקומנטרית ישראלית של כאן 11 משנת 2021. שעסקה במעמדו, תדמיתו וכוחו של בית המשפט העליון במדינת ישראל ושל מערכת המשפט הישראלית בכללותה. במסגרת התוכנית רואיינו מספר שופטי בית המשפט העליון אשר שפטו בתיקים מרכזיים בהיסטוריה של האקטיביזם השיפוטי, תוך התמקדות בנקודת מבטם ודעתם.

## תגובות
חנן גרינווד מישראל היום כתב על הסדרה: "בסדרה חוזרים שופטים עליונים בדימוס, בהם ארבעה שכיהנו כנשיאי בית המשפט העליון, אל פסקי הדין והסוגיות השנויות במחלוקת שבהם עסקו - כולל האקטיביזם השיפוטי, חוק המסתננים, גיוס חרדים, הסיכולים הממוקדים, ועוד. חלקם לא התראיינו מעולם באופן נרחב, וכעת חושפים לראשונה מה הניע אותם בעת קבלת ההחלטות."

מועד פרסום הסדרה, במקביל לפרשיות מתפתחות הן במשפט נתניהו והמשבר הפוליטי בישראל, היה בתקופה בה מעמדו של בית המשפט העליון וסמכויותיו לעומת רשויות השלטון האחרות היו במחלוקת בחלקים מציבור הישראלי, אשר נטען כי חלקים מהציבור בישראל "חושבים כי שופטי העליון אינם נמנים עם בני האדם הפשוטים". על רקע הסדרה עלו סוגיות של אובדן אמון בבית המשפט ותקיפות אישיות על שופטיו.

### ביקורות
התכנית ספגה ביקורת על רכות המראיין לאמירות מעוררות מחלוקות של השופטים המרואיינים, ש"נותנת להם לפרוש את משנתם האידאולוגית" בדומה לראיונות קודמים שנעשו עם שופטי ביה"מ העליון,כך למשל, טען גיל ברינגר באתר גלובס כי המראיין הוא "חסיד השותה בצמא את דבריהם". חלק מהביקורות כללו פולמוס עם האמירות.

על חלק מהביקורות כתב יוצר הסדרה: "...הגישה הלא מתלהמת למרואיינים, ההקשבה לקולם של השופטים, חושפת אותם כמות שהם, מה שמאפשר ביקורת חשובה ולגיטימית, ובזה כוחה של הסדרה. הסדרה מעלה דילמות מוסריות, היא לא לוקחת צד, היא חושפת את הפערים הפרסונליים בין השופטים השונים, כמו גם את הוויכוחים הפנימיים על מידת האקטיביזם הראוי. היא מחברת את הצופה לדילמות אנושיות קורעות לב שאיתן מתמודדים השופטים, לצד דילמות מוסריות ביטחוניות ואחרות. היא כן מעמתת אותם, אבל פחות עם מתקפות ויותר עם היושרה שלהם עצמם. השופטים נראים בחוזקתם ובחולשתם, עומדים מאחורי פסיקות מסוימות ומודים בטעותם על פסיקות אחרות, וזה מה שמבקשת הסדרה להנכיח - שופטים בשר ודם. ביקורת כן, שלילת הלגיטימיות ממש לא..."

בביקורת באתר וואלה כינה נדב מנוחין את הסדרה "מרתקת וטובה", וכתב שהיא מציגה "דיון שקול, מדוד והגון" שמעיד כי "יש שופטים בירושלים".

## פרקים

## שופטים משתתפים

## קישורים חיצוניים
* 

* "שופטים בשר ודם" באתר כאן 11
* 

## הערות שוליים

קטגוריה:סדרות טלוויזיה ישראליות
קטגוריה:סדרות טלוויזיה תיעודיות ישראליות
קטגוריה:סדרות טלוויזיה ישראליות שעלו לשידור בשנת 2021
קטגוריה:כאן 11: תוכניות וסדרות
קטגוריה:בית המשפט העליון בתרבות
קטגוריה:ישראל: הרשות השופטת
TAT-14

ממוזער|320x320 פיקסלים|מפת המערכת
**TAT-14** (ראשי תיבות של: **Trans Atlantic Telephonecable**, דור 14) הייתה מערכת כבלי תקשורת תת-ימית שהופעלה מ-2001 עד 2020, וחיברה בין ניו ג'רזי שבארצות הברית לבין דנמרק, גרמניה, הולנד, צרפת, ובריטניה.  המערכת הייתה באורך כולל של 15,428 ק"מ ויכלה להעביר כ-3.15 טרה-ביט לשנייה של מידע.

המערכת נבנתה מכמה זוגות סיבים - סיב אחד בכל זוג שימש לנתונים בכיוון אחד והשני בכיוון ההפוך. אף על פי שניתן להשתמש בסיבים אופטיים בשני הכיוונים בו זמנית, לצורך אמינות עדיף שלא להשתמש בציוד פיצול בקצה הסיב הבודד כדי להפריד בין שידור וקבלת אותות - לכן משתמשים בזוג סיבים. ב-TAT-14 השתמשו בארבעה זוגות סיבים - שני זוגות פעילים ושניים כגיבוי. כל סיב בכל זוג נשא 16 אורכי גל לכיוון אחד, וכל אורך גל הוביל עד STM-256 (38,486,016 kbit / s כמטען). הסיבים נארזו בכבלים תת-ימיים המחברים בין ארצות הברית לאיחוד האירופי (בריטניה, צרפת, הולנד, גרמניה ודנמרק) בטופולוגיה טבעתית.

עם הפעלת הכבל, ה-"long boom" הצפוי (מונח שטבע המגזין Wired) הסתיים במות בועת הדוט-קום. השקעת יתר בקיבולת סיבים אופטיים חוצה יבשות הובילה למשבר פיננסי אצל מפעילי כבלים פרטיים כמו Global Crossing.

בדליפת המידע שפרסמה WikiLeaks, התגלה כי נקודת הנחיתה בקטוויק, הולנד כלולה ברשימת תשתיות קריטיות הרגישות להתקפות טרור, ממשלת ארצות הברית.

## תקלה בכבלים
בנובמבר 2003, TAT-14 סבלה משתי הפסקות תוך מספר שבועות, תחילה בקשר הדרומי בין ארצות הברית לבריטניה, ואז בקשר בין צרפת להולנד שהעניק שירות מיותר לבריטניה דרך הקישור הצפוני דרך דנמרק, וכתוצאה מכך נפגעו לשירותי האינטרנט בבריטניה.

ב-19 במאי 2014 הגיעו דיווחים ראשוניים של ספק האחסון Digital Ocean העלו כי TAT-14 הוא הגורם לשירותים הבעייתיים בין האיחוד האירופי לארצות הברית.

## קישורים חיצוניים
* מערכת כבלים TAT-14

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:כבלי תקשורת
קטגוריה:האוקיינוס האטלנטי
דמודקס פוליקולרום

200px|ממוזער|שמאל|דמודקס פוליקולרום בצילום מיקרוסקופי|דמודקס פוליקולרום בצילום מיקרוסקופי
**דמודקס פוליקולרום** (שם מדעי: *Demodex folliculorum*) הוא טפיל מיקרוסקופי, רב-תאי, אנימלי, מתת-מחלקת האקריות. הוא מסוגל לשרוד אך ורק על עורו של האדם. שם הוא חי, בבסיס שערות הפנים וניזון מתאי אפיתל.  שמו המדעי ניתן לו בשנת 1843 על ידי המדען הבריטי ריצ'רד אוון 

מרבית בני האדם נגועים בטפיל זה. ההדבקה מתרחשת ישירות מהאם.  ברוב המקרים, הנזק של טפיל זה זניח. לכן הוא ספק טפיל וספק שותף לקומנסליזם הנהנה מהמאחסן, אך אינו מזיק לו.   יש מקרים הנדירים שבהם הוא גורם למחלת עור הנקראת מחלת הדמודיקוזיס .

מבנה גופו המוארך ורגליו הקצרות של הדמודקס פוליקולרום מאפשרים לו לשהות בנקבוביות העור, מהן צומחות השערות. אורך גופו של הפרט הבוגר הוא בין 0.3 ל-0.4 מילימטר. לבוגר יש ארבעה זוגות רגליים, לזחל ולנימפה יש רק שלושה זוגות רגליים. לדמודקס פוליקולרום יש מעי בעל התפתחות לא שלמה, וחסר לו את פי הטבעת. מחזור חייו של הדמודקס פוליקולרום נע בין 14 לבין 16 יום.

## קישורים חיצוניים

## הערות שוליים

קטגוריה:אקריות
קטגוריה:עור